**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.03.2022, ora 08:00 – 27.03.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 27.03.2022, ora 07:00**

**RÂURI**

**Debitele au fost în creștere** ca urmare a precipitațiilor slabe căzute în interval, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Someș (cu excepția cursului mijlociu și inferior al Someșului Mic), Crișul Negru, Crișul Alb, Mureș, Buzău, Rm. Sărat, Putna, Trotuş, Bistrița, Moldova, Suceava, bazinele superioare ale Someșului Mic, Crișului Repede, Timișului, Bârzavei, Carașului, Nerei, bazinele superioare și mijlocii ale Jiului, Oltului și cursul superior al Prutului și relativ staționare pe celelalte râuri.

Creşteri mici de niveluri şi debite s-au înregistrat şi pe alte râuri mici din zonele de deal și munte, ca urmare a cedării apei din stratul de zăpadă.

Debitele se situează în general la valori sub mediile multianuale lunare, cu coeficienţi moduli cuprinşi între 30-80%, mai mari (peste normalele lunare) pe râurile din bazinele hidrografice: Vișeu, Lăpuș, cursurile superioare ale Modovei și Sucevei şi mai mici (sub 30% din normalele lunare) pe râurile din bazinele hidrografice: Crasna, Barcău, Crișul Alb, Moravița, Nera, Vedea, Bârlad, Tazlău, Putna, bazinul inferior al Jiului, bazinul superior al Argeșului, pe afluenţii Oltului superior si inferior, cursul superior al Siretului, unii afluenți ai Prutului şi pe unele râuri din Dobrogea.

Formaţiunile de gheaţă (predominant gheață la maluri, pod de gheață) existente doar pe unele râuri din bazinele superioare ale Mureșului, Trotușului și Bistriței au fost în diminuare, restrângere și eliminare.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în creștere** ca urmare a cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Someș, Crișuri, Mureș, Buzău, Rm. Sărat, Putna, Trotuş, Bistrița, Moldova, Suceava, bazinele superioare și mijlocii ale Timișului, Bârzavei, Carașului, Nerei, Jiului, Oltului, bazinele superioare ale Crasnei, Barcăului, Begăi, Argeșului, Ialomiței, Prahovei și cursul superior al Prutului și în general staționare pe celelalte râuri.

Sunt posibile creşteri mici de niveluri şi debite şi pe alte râuri mici din zonele de deal și munte, ca urmare a cedării apei din stratul de zăpadă.

Formațiunile de gheață (gheață la maluri, năboi, izolat pod de gheață) existente vor fi în diminuare, restrângere și eliminare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 26.03.2022 – 27.03.2022 a fost staționar, având valoarea de 3300 m3/s**, sub media multianuală a lunii martie (6700 m3/s).

În aval de Porţile de Fier debitele au fost în scădere.

**Debitul la intrarea în țară (secțiunea Baziaș) va fi în scădere (3200 m3/s).**

Pe sectorul aval de Porțile de Fier debitele vor fi în scădere pe sectorul Gruia –Isaccea și relativ staționare la Tulcea.

**Alimentări cu apă**

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei I de aplicare a restricţiilor.

Judeţul Vaslui

Se mențin prevederile din „Planul de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 26.03.2022, ora 08:00 –27.03.2022, ora 06:00**

**ÎN ŢARĂ**

Valorile termice au fost în creștere în majoritatea zonelor țării, semnificativă în cele estice unde au caracterizat o vreme deosebit de caldă pentru această perioadă. Cerul a fost variabil spre senin, dar s-a înnorat treptat seara și noaptea în nord, centru și est și doar izolat a plouat slab, iar în nordul Carpaților Orientali au fost precipitații mixte. Vântul a avut intensificări în zona montană înaltă, cu rafale de peste 80...90 km/h, spulberând pe alocuri zăpada, dar și în jumătatea de nord-est a teritoriului, cu viteze în general de 45...55 km/h. Stratul de zăpadă era prezent în cea mai mare parte a zonei montane, în special la altitudini mari și măsura -în platformele staţiilor meteo- până la 217 cm în Munţii Făgăraş, la peste 2000 m. Temperaturile maxime s-au încadrat între 13 grade la Toplița, Joseni, Miercurea Ciuc și Întorsura Buzăului și 21 de grade la Jimbolia și Băile Herculane. La ora 06 temperatura aerului avea valori cuprinse între -2 grade la Bozovici și 16 grade la Focșani.

***Observaţie:*** *de ieri de la ora 06 au fost în vigoare 3 mesaje de atenționare cod galben pentru fenomene meteorologice periculoase imediate: 2 emise de către SRPV Bacău și 1 de către CNPM Bucureşti pentru Muntenia.*

**LA BUCUREŞTI**

Valorile termice, în creștere faţă de intervalul anterior, au caracterizat o vreme mai caldă decât în mod obișnuit în ultima decadă a lunii martie. Cerul a fost mai mult senin, iar vântul a suflat slab și moderat. Temperatura maximă a fost de 17 grade la toate stațiile meteo, iar la ora 06 se înregistrau 5 grade la Filaret și Băneasa și 8 grade la Afumați.

**3. Prognoza meteorologică în intervalul 27.03.2022, ora 09:00 –28.03.2022, ora 09:00**

**ÎN ŢARĂ**

Vremea se va menține caldă pentru această dată în regiunile sudice şi sud-vestice, dar în restul teritoriului, valorile termice, cu precădere cele din cursul nopţii, vor deveni local mai coborâte față de normele specifice pentru ultima decadă a lunii martie. Cerul va fi variabil, mai mult senin noaptea. Vântul va sufla slab și moderat, cu intensificări pe parcursul zilei în regiunile estice, pe arii restrânse cu viteze în general de 40...50 km/h, dar şi în zona montană înaltă unde vor mai fi rafale de 80...90 km/h. Temperaturile maxime se vor încadra între 7...8 grade în nordul Moldovei şi 22 de grade în vestul Olteniei, iar cele minime vor fi de la -10 grade în depresiunile din estul Transilvaniei până la 5...6 grade în Dealurile de Vest. Noaptea, local în nord și centru și izolat în rest se va produce brumă.

**LA BUCUREŞTI**

Vremea va fi frumoasă și caldă pentru ultima decadă a lunii martie. Cerul va fi variabil, mai mult senin noaptea. Vântul va sufla slab și moderat. Temperatura maximă se va situa în jurul valorii de 18 grade, iar cea minimă va fi de 1...4 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre izbucnirea, în data de 26.03.2022, la ora 18:30, unui incendiu de vegetaţie (stuf şi papură), în zona localităţilor Parcheş şi Somova, judeţul Tulcea. A fost anunţat I.S.U. Tulcea. Se va reveni cu informaţii după stingerea incendiului.

***Administrația Rezervației Biosferei Delta Dunării*** informează despre izbucnirea, în data de 26.03.2022, la ora 17:45, unui incendiu de stuf şi papură, în zona Gârla Avram - mal Dunăre, judeţul Tulcea. Nu sunt obiective economice în zonă. Se va reveni cu informaţii după stingerea incendiului.

***Administrația Rezervației Biosferei Delta Dunării*** informează despre producerea, în data de 25.03.2022, la ora 13:30, unui incendiu de stuf şi papură, în partea de nord a canalului Mocansca, județul Tulcea. Incendiul s-a stins de la sine în data de 25.03.2022, în jurul orei 18:00. A fost afectată o suprafaţă de circa 120 ha. Nu s-au observat mortalităţi la păsări sau mamifere sălbatice.

***Administrația Rezervației Biosferei Delta Dunării*** informează despre producerea, în data de 23.03.2022, la ora 16:30, unui incendiu de stuf şi papură, în zona amenajării piscicole Popina, bazin 21, județul Tulcea. Incendiul s-a stins de la sine în data de 25.03.2022, în jurul orei 16:30. A fost afectată o suprafaţă de circa 200 ha. Nu s-au observat mortalităţi la păsări sau mamifere sălbatice.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.